Dustin Wolf

Dustin Wolf (*16. apríl, 2001, Gilroy, Kalifornia, Spojené štáty) je  americký profesionálny hokejový brankár, ktorý aktuálne pôsobí v tíme Calgary Flames v National Hockey League. USA reprezentoval na dvoch Majstrovstvách sveta hráčov do 20 rokov, kde v roku 2021 získal zlatú medailu. V rokoch 2022 a 2023 bol vyhlásený za najlepšieho brankára American Hockey League (Baz Bastien Memorial Award) a v roku 2023 aj za najužitočnejšieho hráča ligy (Les Cunningham Award). V roku 2025 bol nominovaný na Calder Memorial Trophy pre najlepšieho nováčika NHL.

Do NHL bol draftovaný tímom Calgary Flames v 7. kole draftu (214. celkovo) v roku 2019.

 Kariéra 

 Juniorský hokej 
Dustin Wolf hokejovo vyrastal v juniorských programoch tímov Los Angeles Kings a San Jose Sharks, neskôr pôsobil v elitnej kanadskej "juniorke" Western Hockey League v tíme Everett Slvertips. V roku 2019 získal ocenenie Daryl K. Seaman Trophy pre mimoriadneho hráča WHL a bol draftovaný  do NHL tímom Calgary Flames v 7. kole (214. celkovo.) 

V roku 2020 získal až tri brankárske ocenenia: cenu pre najlepšieho brankára WHL - Del Wilson Trophy, ocenenie pre najlepšieho brankára dáždnikovej ligy CHL a špeciálne ocenenie pre najlepšieho amerického juniorského brankára - Dave Peterson Award. V roku 2020 reprezentoval USA na Majstrovstvách sveta hráčov do 20 rokov, avšak bez zisku medaile. Jeho poslednou juniorskou sezónou bol ročník 2020/2021, v ktorom opäť získal ocenenie pre najlepšieho brankára WHL a opäť reprezentoval USA na Majstrovstvách do 20 rokov. Tu už získal zlatú medailu. 

 AHL (Stockton Heat / Calgary Wranglers) 
vľavo|náhľad|Dustin Wolf v drese tímu Calgary Wranglers
Wolf vstúpil v seniorskom hokeji do tímu Stockton Heat v American Hockey League, kde exceloval. V sezóne 2021/2022 získal ocenenie pre najlepšieho brankára ligy (Baz Bastien Memorial Trophy) , čo napodobil v sezóne 2022/2023, kde navyše získal aj ocenenie pre najužitočnejšieho hráča sezóny (Les Cunningham Award) a ocenenie pre najlepšie bránkovisko (Harry Holmes Memorial Award). Jeho poslednou sezónou v AHL bol ročník 2023/2024, v ktorom si zahral v All-Star Game. Počas svojho pôsobenia najskôr v Stockton Heat a následne v Calgary Wranglers (keďže sa tím presťahoval) Wolf odchytal 141 zápasov, z nich vyhral 97, 32 prehral a 10 prehral po predĺžení/nájazdoch, pripísal si 2,29 priemer inkasovaného gólu na zápas, 11 čistých kont a 92,6% úspešnosť zákrokov. 

 NHL (Calgary Flames) 
Dustin Wolf debutoval v drese Calgary Flames 12. apríla 2023 proti tímu San Jose Sharks. Zápas Calgary vyhralo 3:1 a Wolf zneškodnil 23 striel. Tento debut bol však jeho jediným zápasom v NHL v sezóne 2022/2023. 

Stále miesto v tíme získal na konci sezóny 2023/2024, keď bol dlhoročný prvý brankár Flames - Jacob Markström vymenený do New Jersey Devils. Wolf sa stal náhradníkom českého brankára Daniela Vladařa. Odchytal 17 zápasov, v ktorých si pripísal 7 výhier a udržal 89,3% úspešnosť zákrokov. 

V sezóne 2024/2025 si získal pozíciu prvého brankára tímu a Vladařa vytlačil do pozície dvojky. Odchytal 53 zápasov, 29 výhier a udržal si 91,0% úspešnosť zákrokov. Spolu s obrancom Lanom Hutsonom a útočníkom Macklinom Celeberinim bol nominovaný na Calder Memorial Trophy pre najlepšieho nováčika - ocenenie nakoniec nezískal. 

V sezóne 2025/2026 nastupuje v tandeme s americkým brankárom Devinom Cooleym. Od ročníka 2025/2026 mu končí premosťovací kontrakt a začne mu platiť 7-ročná zmluva v hodnote 7,5 milióna amerických dolárov. 

 Zaujímavosti 

 Wolf má na brankára NHL relatívne nízky vzrast, meria 183 centimetrov
 súčasťou jeho predzápasovej rozcvičky je ikonický výskok, ktorý je jeho podpisovým pohybom
 na maske má vyobrazeného vlka, čo je doslovný význam jeho mena v angličtine 

 Referencie 

Kategória:Narodenia v 2001
Kategória:Narodenia 16. apríla
Kategória:Hokejisti draftovaní klubom Calgary Flames
Kategória:Brankári Calgary Flames
Kategória:Hokejoví brankári USA
Kategória:Hokejisti USA